Keuhkon kudosnäyte TT-ohjauksessa

|  |  |
| --- | --- |
| Kuvaus: | TT-ohjauksessa otettava kudosnäyte keuhkosta |

**TUTKIMUKSEEN VALMISTAUTUMINEN**

Käy verikokeessa ajanvarauskirjeen ohjeen mukaisesti ennen toimenpidettä tai toimenpidepäivän aamuna. Laboratoriotulokset eivät saa olla viikkoa vanhempia

(suositus 3-4 päivää).

Ennen toimenpidettä sinun tulee olla ravinnotta neljä tuntia. Suuta saa tarvittaessa kostuttaa pienellä vesimäärällä ja lääkärin määräämät lääkkeet voi pääsääntöisesti ottaa.

Tule röntgen 2:lle puoli tuntia ennen varattua toimenpideaikaa.

Sairaalaan tullessa voit käyttää yleisiä kulkuneuvoja. Kotiin lähtiessä saat kyytitodistuksen yhteiskuljetusta varten. Suosittelemme, että ottaisit mukaan välipalan, jonka voit nauttia toimenpiteen jälkeen lääkärin annettua siihen suostumuksen.

**Jos olet yliherkkä jodivarjoaineelle tai puuduteaineelle**, kerro siitä mahdollisimman pian lääkärille, joka lähetti sinut tutkimukseen.

**Jos olet raskaana tai epäilet olevasi raskaana**, kerro siitä mahdollisimman pian lääkärille, joka lähetti sinut tutkimukseen.

**LÄÄKKEET**

Lääkärin määräämät lääkkeet voit pääsääntöisesti ottaa.  
Jos sinulla on kuitenkin käytössä joku seuraavista verisuonitukosten hoitoon tai ehkäisyyn käytettävistä lääkkeistä, ilmoita siitä etukäteen lähettävälle poliklinikalle tai vuodeosastolle:

Marevan

Clopidogrel, Brilique, Efient, Plavix

Arixtra, Eliquis, Pradaxa, Xarelto

Fragmin, Klexane, Innohep

Refludan

ReoPro

Integrilin, Aggrastat

neidonhiuspuu, kiinankarhuputki, kalaöljy- ja omegavalmisteet, valkosipuliuutteet

Lääke on jätettävä tauolle ennen toimenpidettä, mutta siitä saat erilliset ohjeet lähettävältä poliklinikalta tai vuodeosastolta.

Verenpaineen on oltava alle 160/80, jotta toimenpide voidaan tehdä.

**TUTKIMUKSEN KULKU**

Saat pukea ylle avopaidan ja potilashousut. Sinulle laitetaan muovikanyyli käden suoneen suonen sisäistä nesteytystä varten. Muovikanyyliä ei poisteta heti toimenpiteen jälkeen, vaan keuhkolääkäri poistaa kanyylin myöhemmin.

Toimenpiteen aikana sinun tulee maata liikkumatta, koska liike aiheuttaa kuviin epätarkkuutta.

Iho puhdistetaan ja puudutetaan näytteenottoalueelta.  
Röntgenlääkäri ottaa neulalla näytteen TT-läpivalaisuohjauksessa.

**TUTKIMUKSEN JÄLKIHOITO RÖNTGENISSÄ**

Näytteen oton jälkeen pistopaikkaa painetaan, kunnes verenvuoto on tyrehtynyt. Voit pukeutua omiin vaatteisiin.

30 minuutin kuluttua toimenpiteestä potilaskuljettaja saattelee sinut kävellen/ pyörätuolilla tai sängyllä toiseen röntgeniin, jossa otetaan keuhkokuva.

**TUTKIMUKSEN JÄLKIHOITO KEUHKOPOLIKLINIKALLA**

Keuhkokuvan jälkeen potilaskuljettaja saattelee sinut keuhkopoliklinikan odotustilaan. Hoitaja mittaa verenpaineen. Keuhkolääkäri tarkistaa keuhkokuvan ja päättää kotiuttamisesta tai jatkohoidosta.

Tilanteen vaatiessa olet seurannassa yön yli keuhko-sisätautiosastolla.

Mikäli sait rentouttavan lääkkeen tai kipulääkettä, ette saa ajaa autoa tai muuta kulkuneuvoa tutkimuspäivänä.

**YHTEYSTIEDOT**

Peru aika, jos et pääse tulemaan. Jos sinulla on kysyttävää tutkimuksesta, ota yhteys röntgen 2:een,

puh 017 – 173 307 arkisin klo 8.00 - 14.30.

Lisätietoa kuvantamistutkimuksista, säteilystä, röntgensäteilyn vaikutuksesta ja eri tutkimusten säteilyaltistuksesta saat internetistä

[www.tutkimukseen.fi](http://www.tutkimukseen.fi/)

[www.stuk.fi](http://www.stuk.fi/)